Ukážka z elektronickej knihy

Antony Cummins

HOW TO BE A MODERN SAMURAI

Design and typography copyright © Watkins Media Limited 2020

Text and artwork copyright © Antony Cummins 2020

Poem translations copyright © Antony Cummins 2020

All Rights Reserved

This edition first published in the UK and USA in 2020 by Watkins,

an imprint of Watkins Media Limited

www.watkinspublishing.com

Cover design © 2021 by Juraj Vačko

Translation © 2021 by Martin Katuščák and František Paulovič

Slovak edition © 2021 by IKAR, a.s.

Všetky práva sú vyhradené. Nijaká časť tejto knihy sa nesmie reprodukovať, ukladať do informačných systémov ani prenášať v akejkoľvek podobe

či akýmkoľvek spôsobom – elektronicky, mechanicky, fotokopírovaním, nahrávaním alebo inak – bez predchádzajúceho písomného súhlasu

vlastníka autorských práv.

ISBN 978-80-551-8091-5

Vytvorenie elektronickej verzie Dibuk, s. r. o., 2021

Kniha je určená všetkým bývalým, súčasným i budúcim

študentom samurajskej školy Natorirjú.

Vybudujte si vlastnú cestu.

„Ak si dnes odložíte úlohu,

aby ste ju zajtra vykonali lepšie,

zistíte, že na vás čaká len staroba.“

Rokurozaemon

ODVEKÁ CESTA SAMURAJA

STARODÁVNA CESTA

Ak ste presvedčení, že život a všetok náš čas tu na Zemi má nejaký zmysel, znamená to, že životom možno ísť správnou alebo nesprávnou trasou – a že je potrebné zvoliť si cestu. Starovekí Japonci vedeli, že k osvieteniu vedú mnohé cesty: Cesta umelca, Cesta učiteľa, Cesta učenca a Cesta mnícha. Táto kniha je návodom na to, ako sa vydať Cestou samuraja. Ponúka autentické techniky a cvičenia, ktoré po stáročia viedli japonských samurajov a umožňovali im udržiavať si moc nad všetkými ostatnými.

Cesta samuraja – známa aj ako Cesta bojovníka – je neľahká. Je stoická a cnostná a vyžaduje si úplnú obetavosť i železnú vôľu. Takáto výzva, ktorá je skúškou duševných síl až po krajné medze, nezriedka býva mimoriadne náročná. Odmena pre skutočných stúpencov tejto cesty je však obrovská. Cesta samuraja vás vyzbrojí urputným odhodlaním a úplným sebaovládaním. Urobí z vás tú najlepšiu zo všetkých vašich možných podôb. Povedie vás k dokonalému ovládaniu vášho umu a umožní vám stať sa vodcom oddaných prívržencov. Okrem toho vám otvorí skryté hlbiny kultúry, tradícií a duchovnosti. Sprostredkuje vám intenzívnejšie prežívanie a privedie vás k dosiaľ nepredstaviteľnému naplneniu.

To všetko viem preto, lebo sám sa touto cestou uberám. Je to pravda môjho života a moja vlastná životná dráha.

Ponaučenia v tejto knihe vychádzajú výhradne zo skúmania dejín a primárnych dôkazov – ide o opis skutočného konania samurajov. Keby sa samurajovia preniesli v čase z pradávnych dôb Japonska do súčasnosti, zahnali by dnešné nepodarené samurajské napodobeniny do hôr.

Prečítajte si túto knihu a rozhodnite sa, či je Cesta bojovníka pre vás to pravé. Možno si napokon zvolíte inú vhodnejšiu cestu, no ešte pred tým, ako zavrhnete túto, musíte jej porozumieť. A ak si napokon uvedenú cestu vyberiete a rozhodnete sa zasvätiť jej svoj život, vydáte sa ďalej cez bránu, za ktorou už žiadnych brán niet. Niet totiž žiadnych prekážok – okrem tých, ktoré vyplynú z nedostatočného odhodlania.

Veľa šťastia!

Antony Cummins

Wales, marec 2020

ÚVOD

AKO SI NÁJSŤ SVOJU CESTU

„Pre ľudskú bytosť nikdy neplatí, že niet cesty. Správnou cestou pre človeka je:  džin 仁 – vľúdnosť, gi 義 – poctivosť,  rei 禮 – zdvorilosť, či 智 – múdrosť  a šin 信 – vernosť.“

Kniha samurajov

Staré podobenstvo vysvetľuje priebeh osvietenia. Prirovnáva obyvateľstvo sveta k mase ľudí potácajúcich po dne hlbokej, temnej priepasti a nekonečne krúžiacich v tme. Nevedia, že ich životy nikam nevedú, ba do istej miery sú s vlastnou existenciou spokojní. V diaľke nad nimi svieti svetlo, malá bodka v temnote.

O steny jamy sú opreté úzke a dlhé rebríky, vedúce od zeme k tomuto náznaku svetla. Sem-tam niekto do rebríka narazí a ohmatá ho. Sprvoti nevie, čo to je, no postupne začína chápať, že rebrík ponúka únikovú cestu z prázdnoty, hoci táto vyvoláva stav zdanlivej blaženosti. A tak človek stúpa do tmy, preč od tepla ostatných, snaží sa dosiahnuť svetlo.

Keď si toto podobenstvo rozoberieme, temnota priepasti predstavuje spokojnú neznalosť bytia bez skutočného zmyslu – každodenná rutina, termíny u lekára, práca, krčma, pikniky, hry. Ide o existenciu bez uvedomovania si toho, že je nutné usilovať sa o vymanenie z driny. Svetlo vo výške symbolizuje osvietenie, konečný cieľ podstaty každého jedinca, súčasne však cieľ zostávajúci mimo nášho súčasného chápania. Rebrík je prostriedkom, vďaka ktorému môžeme vystúpiť nad všednosť do duchovných výšin.

Problém nastane vtedy, keď položíme nohu na jeho prvú priečku. Znamená to totiž, že stúpame nahor z ustálenej nevedomosti, no pritom sme ešte ďaleko od naplnenia nášho cieľa. Máme pred sebou ťažký výstup na neznáme miesta, túžobne sa obzeráme späť a zároveň s nádejou hľadíme vpred. Podstatné je, že sa musíme držať zvolenej cesty, čo je veľmi náročná úloha: mnohí spadnú z prvej priečky, vrátia sa k istote všednosti a len neveľa ľudí urobí ďalší krok a vydá sa na svoj dlhý výstup.

Podľa tohto podobenstva je mnoho rebríkov a každý z nich predstavuje inú Cestu: Cestu učiteľa, Cestu umelca, Cestu učenca, Cestu dobročinnosti. Táto kniha rozpráva o Ceste samuraja, ktorá je Cestou bojovníka.

„Cesta je natoľko široká, že zahrnuje všetko na svete, či už je to pohyb, dýchanie, reč, písané slovo, zvnútra a zvonku, jedenie a pitie, začiatok a koniec...“

Kniha samurajov

Bez ohľadu na tematiku všetky „cesty“ vychádzajú zo zbierky náuk zameraných na pomoc pri formovaní konkrétneho duševného postoja, pričom človek nadobudne určitý súbor zručností a usmernení, aby mohol viesť čoraz lepší život. Ide o metódy, umožňujúce človeku fungovať v spoločnosti; zastávať určitú rolu, ovládať filozofiu, usilovať sa o vzdelanosť a rozumové schopnosti, skúmať svoju duchovnosť a zdokonaľovať svoju múdrosť – to všetko pri snahe zaberať rovnaký fyzický priestor ako ostatní a zároveň obývať inú ríšu, ríšu pravdy. Aj v prípade, že človek neverí v posmrtný život či v potrebu duchovného zdokonaľovania, každá cesta ponúka spôsob, ako sa priblížiť k ľudskej dokonalosti. Ísť po nej môže byť náročné, no námaha sa nakoniec vyplatí.

Mnohí si Cestu samuraja mýlia s Cestou mnícha. Sú presvedčení, že ide o cestu k osvieteniu so zdaním mytologického heroizmu, no potom sú zmätení vojenskou stránkou samurajstva. Mali by ste vedieť, že podľa niektorých je Cesta samuraja zo všetkých ciest tou najnižšou, pretože má svoje korene v násilnosti a smrti, pričom niektorí ju vnímajú len ako odrazový mostík k Veľkej ceste. Cesta samuraja zahŕňa sebaovládanie a ochranu druhých, no drží sa myšlienky, že je nutné presadzovať svoju vôľu voči ostatným a neodovzdávať sa úplne tomu, čo si prajú nebesá. Kým skutočne osvietená osoba čelí smrti so samotnou vierou, samuraj jej čelí so zbraňou v ruke a smrťou v očiach, pochodujúc do útoku.

VEĽKÁ CESTA

Veľká cesta (大道) alebo aj Cesta spája v sebe podobnosti, spoločné pre všetky cesty či životné dráhy. Hovorí sa, že na vrchol hory vedú mnohé chodníky, a hoci každý z nich je iný, po všetkých sa dá dostať na to isté miesto – na samý vrch. Veľká cesta predstavuje zjednotenie všetkých ciest, smerujúcich k správnosti a riadnej existencii. Ľudia, čo sa nevyberú žiadnou cestou, majú vraj „kozie myslenie“: jedia to, čo chcú, berú si, čo chcú, a majú vzťahy, s kým chcú. Po určitom čase (a to aj po niekoľkých vteleniach) však nakoniec zistia, ktorou cestou sa treba vydať.

Stručné dejiny samurajov

„Ak to nariadi pán, musíte obetovať svoj život a zmazať tak tento dlh – to je mononofu no miči, Cesta bojovníka.“

Kniha samurajov

Slovo samuraj znamená „slúžiť“. Samurajovia boli v podstate bojovníci, slúžiaci svojmu náboženskému predstaviteľovi, japonskému cisárovi, a aj daimjó – feudálnym vojenským vodcom, ktorí krajine vládli od stredoveku až do oslabenia svojho vplyvu v 19. storočí. Samotní samurajovia tvorili 5 až 10 percent obyvateľstva, od najnižšie postavených vojakov po najvyššieho vodcu. V 12. storočí sa v Japonsku dostali k moci ako samosprávna vojenská elita, čo si odovzdávala staroveké bojové tradície. Stála za vznikom bohatej kultúry, ktorej hĺbku možno na Západe i na Východe len zriedkavo vidieť. Skutoční samurajovia boli skôr nemilosrdnými pánmi svojho sveta než heroickými vzormi statočnosti. Prví európski cestovatelia ich opisovali slovami, že majú sofistikovanú kultúru a sú bojachtiví a nebezpeční.

Hoci dejiny samurajov sa začínajú okolo roku 1000 n. l., podobne ako mnoho iného sa nezjavili náhle, z ničoho nič. V časoch upadajúcej čínskej vojenskej nadvlády v Japonsku na konci prvého tisícročia si šľachta začala vytvárať vlastné vojská. Moc slúžiacich samurajov postupne rástla, až sa napokon stali dominantnou silou. V 11. storočí samurajovia vstúpili do zlatej éry veľkých hrdinov, vyznačujúcej sa veľkolepým stretmi. Títo odvážni bojovníci sa dokonca prirovnávali k hrdinom z gréckych bájí.

Samurajské jazdy bojovali v obrovských bitkách a písali klasické dejiny vojenstva. Hrdinská doba však netrvala večne. Bojiská sa v 15. storočí preľudnili vzhľadom na dokonalejšiu vojenskú techniku a populačnú explóziu cvičených samurajov. Éra vojenskej jazdy sa chýlila ku koncu a v 16. storočí, jednom z najkrvavejších období japonských dejín, si našli uplatnenie peší samurajskí vojaci. Samurajovia počas takmer dvesto rokov bez ústrednej vládnucej moci bojovali o nadvládu nad Japonskom. Toto obdobie dejín oplývalo bitkami a chaosom, pretože všetci vojenskí vodcovia súperili o čo najväčší podiel na moci. Stalo sa známym ako obdobie bojujúcich štátov alebo obdobie Sengoku. Do éry mieru, ktoré sa nazýva aj obdobie Edo, priviedli krajinu až traja veľkí zjednotitelia – Nobunaga Oda, Hidejoši Tojotomi a Iejasu Tokugawa. Táto éra trvala až do momentu tesne pred tým, ako sa samurajovia poslednýkrát rozlúčili s dejinami na začiatku 20. storočia.

Študovanie japonských dejín môže byť zložité, pretože ani dnes sa mnohí historici nezhodnú na presných dátumoch určitých období. Napríklad obdobie Sengoku, známe aj ako Obdobie bojujúcich štátov, niektorí používajú na všeobecné označenie pre celé 16. storočie, zatiaľ čo iní pod týmto výrazom myslia konkrétne dátumy ku koncu šestnásteho storočia. Táto príručka nemá slúžiť ako učebnica dejepisu. Ide o dielo, ktoré ponaučenia z dejín transformuje do takého systému, aby ste ho mohli využívať v súčasnosti. Hoci informácie pochádzajú zo skutočných samurajských príručiek, zámerom je umožniť vám vkĺznuť do náuky bez uviaznutia v zdĺhavej dejepisnej debate.

Učenie v tejto knihe je prevzaté zo všetkých období dejín samurajov, od začiatku až do konca ich éry. Dielo ponúka prehľad o tom, čím sa títo bojovníci vyznačovali a čo tvorilo podstatu ich moci, a vďaka tomu je aj prístupnejšie.

Samurajský morálny kódex, čiže bušidó alebo budó, sa v priebehu niekoľkých storočí stal inšpiráciou pre zástupy ľudí po celom svete. Mnohí dnes vnímajú samurajov ako idealizované, no zjednodušené idoly cnosti a vernosti. Skutočné samurajské myslenie však predstavuje oveľa viac než len tieto dve vlastnosti. Keby sa samurajovia preniesli v čase z pradávnych vojnových dôb Japonska do súčasnosti, zavrhli by moderný stereotyp bojovníka a dnešné nepodarené napodobeniny samurajov by zahnali do hôr.

Ozajstná Cesta samuraja sa vyznačuje rozsiahlymi zručnosťami a taktikou v spojení so železnou vôľou. Poskytuje komplexný systém ponaučení, ktoré boli písomne zaznamenané na starovekých zvitkoch a po stáročia uchovávané. Každé z týchto ponaučení – lekcií skrýva isté tajomstvo na dosiahnutiu nadvlády nad mysľou a telom na ceste k víťazstvu.

10 krokov Cesty samuraja

Všetky informácie v tejto knihe vychádzajú z historických samurajských zvykov a postojov, zákonov, pravidiel, učení a usmernení, ktorých jednotlivé prvky sú výsledkom dôkladného skúmania pôvodných stredovekých zvitkov. Každá kapitola predstavuje prepracované spojenie tradičných náuk,  čo niektorým z najznámejších samurajov pomohli pri vzostupe k moci. Ide o usporiadané, dômyselné a zložité náuky, no zároveň priamočiare. Hoci poznatky na týchto stránkach boli zbavené stredovekého mysticizmu, aby boli ľahko pochopiteľné, nepochybne by im porozumeli aj samurajovia za starých čias.

Kniha je rozdelená do 10 krokov doplnených o praktické lekcie, ktoré vám umožnia uplatniť taktické, systematické a historicky overené metódy pri dosiahnutí želaného spoločenského postavenia a výsledkov, ale aj akceptovať prípadné obmedzenia. Vďaka týmto desiatim krokom sa dopracujete k úprimnému sebahodnoteniu a upevneniu vášho charakteru – od vašej mysle, životného štýlu, domova a sveta okolo vás cez pohľad na hľadanie si jedinečnej cesty i riešenie konfliktov až po hlbšie, skryté tajomstvá:

1. krok: Ovládať svoju myseľ: V dualistickom myslení samuraja je vnútorná sústredenosť v rovnováhe s vonkajšou vnímavosťou.

2. krok: Viesť samurajský život: Dôvod, prečo umný samuraj spája Cestu meča, zdatnosť v boji, s Cestou štetca a kultúrnej uvedomelosti.

3. krok: Strategicky sa zapájať do diania vo svete: Miesto samuraja v spoločnosti spolu s pravidlami správneho konania a úspešnej komunikácie.

4. krok: Vybudovať si pevnosť: Vzťah samurajov s okolím, od obrany domova po záujem o širšie prostredie.

5. krok: Držať sa cesty: Spôsob, ako je možné spojiť Cestu samuraja s inými cestami na prežitie jedinečného a plnohodnotného života.

6. krok: Vybudovať si armádu: Význam spájania sa s ostatnými na vytváranie pôsobivej sily a sledovania vyvolenej cesty.

7. krok: Pochopiť Cestu vojny: Umenie samurajského boja s taktikou na útok, obranu a dosahovanie cieľov.

8. krok: Vydať sa Cestou nindžu: Spôsob využívania nindžovských tajomstiev na obranu a spôsob odhaľovania tajných aktivít protivníkov.

9. krok: Učiť sa samurajskú mágiu: Prastará úloha mágie a dôvod, prečo bol samuraj chodiaci magický arzenál a okrem fyzických zbraní vyzbrojený aj zaklínadlami a rituálmi.

10. krok: Kráčať po duchovnej ceste: O spôsobe, akým sa samurajovia spájajú s vesmírom, božstvami a duchmi predkov, aby si vybudovali vzťah s inými sférami a stavmi bytia, a o konečnom výbere medzi úzko spätými cestami čistoty a ničenia.

Postup po jednotlivých krokoch

„Keď sa snažíte založiť oheň z dreva japonského cyprušteka a prisilno doň vŕtate, keď sa zdá, že oheň už-už vzplanie, zrazu zhasne a vy ste vyčerpaní. Radšej plynule vŕtajte bambusovou rúrkou a len čo sa drevo vznieti, začnite vŕtať ešte silnejšie, aby vyšľahli riadne plamene. Podobne je to aj pri štúdiu umenia – má sa začať pomaly, opatrne, a hneď ako sa vnútri zapáli „oheň“, pokračujte intenzívnejšie. Tak dosiahnete dokonalosť.“

Kniha samurajov

Na začiatok by som odporučil, aby ste si túto knihu prečítali od začiatku do konca a skrátka si ju celú užívali. Potom si ju prečítajte znovu s poznámkovým blokom poruke a s vedomím, že naozaj je načase vydať sa touto cestou. Nech sa vám výtlačok tejto knihy stane pracovným nástrojom, hoci aj so somárskymi ušami či škvrnami od čaju. Ak sa nebude využívať ako praktická príručka pre váš osobnostný rast a štúdium, ostane z neho len bezcenná dekorácia. Podobne ako všetky príručky vám pomôže len vtedy, ak si pomôžete vy sami.

Desať krokov tvorí prirodzenú postupnosť, časom však s knihou budete pracovať tak, ako vám to najlepšie vyhovuje. Istý samuraj zo školy Natori raz povedal, že jednodňová prednáška dodá človeku odvahu na tri dni, no pokiaľ nebude pokračovať vo svojom vzdelávaním a vo svojom zámere, vráti sa k bežnému spôsobu myslenia. Pri akomkoľvek náznaku, že energia ochabuje, vezmite si knihu do rúk, začítajte sa do nej a inšpiráciu nájdete v ktorejkoľvek lekcii.

Ak upustíte od metód v tejto knihe, pokrok na Ceste samuraja sa preruší. Cesta má príčinný účinok: zastavíte sa –  prestane sa odvíjať, nepreukážete žiadnu snahu – začne sa rozpadať. Zmeniť svoje myslenie a presláviť sa si vyžaduje kolosálne úsilie a odhodlanie. Žiadne rýchle riešenie neexistuje.

Kto sa môže stať novodobým samurajom?

Možno sa sami seba pýtate, či disponujete všetkým potrebným na to, aby ste sa stali moderným samurajom, alebo či platia nejaké pravidlá: musíte byť určitý typ človeka, mať určité zázemie, alebo sa dokonca začať inak obliekať a tak vyjadrovať samurajského ducha? Hranica medzi využívaním starovekej múdrosti ako návodu na moderný život a jej ponímaním ako formy predstierania alebo napodobňovania môže byť tenká. Zatiaľ čo tí, ktorí študujú a zaujímajú sa o filozofiu Platóna, sa nemusia obliekať do starogréckych odevov, mnohí stúpenci Budhovho učenia si osvojujú rôzne budhistické výdobytky. Ešte viac to platí pre nadšencov, čo sa vydali Cestou samuraja – niekedy sa vskutku obliekajú ako samurajovia.

Pokiaľ ide o japonské umenie, hraničná línia medzi predstieraním či hraním a nefalšovaným duchovným alebo osobnostným rastom býva nepatrná. Na Západe sa všetky japonské reálie nezriedka spájajú s povrchnými predstavami a so sklonmi buď neštudovať japonské historické spôsoby s vážnosťou, alebo si mylne novodobé stvárnenia zamieňať so samurajskou tradíciou. Aby sa tak nestalo, stále preverujte svoj postoj a sami seba sa pýtajte, či sa naozaj hlbšie zaoberáte múdrosťou starovekých bojovníkov z Východu, alebo či sa váš kurz neodchyľuje skôr do sféry divadla.

Zámerom týchto stránok nie je rekonštruovať každodenný život samurajov, ale uchopiť jadro poznania, ktoré ich celé tisícročie držalo pri moci, a preniesť ho do súčasnosti ako prostriedok na vytvorenie zmysluplnejšieho života. Či už budete nosiť tradičný japonský odev, alebo nie, či už budete študovať iné druhy tradičného japonského umenia, alebo nie, prípadne či sa zameriate výlučne na duševné aspekty lekcií a spolu s nimi budete uplatňovať prvky vlastnej domácej tradície – odporúčam vám, aby ste si dávali pozor a pri osvojovaní samurajskej múdrosti neskĺzli za hranicu prestrojovania.

Table of Contents

Titulná strana

Predná tiráž

ODVEKÁ CESTA SAMURAJA

ÚVOD